title: Sekaisa
text: Sekaisa (en escritura iberica , en latín Segeda) estió un oppidum prerromano situau en a Comunidat de Calatayut (Zaragoza), concretament en a redolada entre l'actual Mara (ciudat viella) y Belmont de Gracián (ciudat nueva). Yera a ciudat más important d'os belos y cudió moneda arredol d'o sieglo II aC.
  
  Guerras celtibericas 
  Fació parti d'as guerras celtibericas por o intento d'enamplar as murallas d'a ciudat en o 154 aC, ya que Roma lo utilizó como casus belli pa la conquiesta d'a Celtiberia. S'alioron a una d'as tribus celtiberas más poderosas, os arevacos, quala ciudat más important yera Numancia. As fuerzas combinadas d'os dos pueblos aturoron primero l'ataque d'o cónsul romano, Quinto Fulvio Nobilior, contra Sekaisa y dimpués lo refusoron en Numancia.
  
  En l'anyo 153 aC, s'enfrontinoron a o exercito romano dirichiu por Quinto Fulvio Nobilior, composau por 30.000 hombres, y as tropas celtibericas de segedenses y numantinos a o mando de Caro de Segeda. O resultau d'ista primera batalla estió a favor d'os celtibers, morindo 6.000 romanos.
  
  Cambeo d'o calandario romano
  Dimpués d'a redota d'o cónsul Nobilior, o Senau decretó a modificación d'o prencipio d'o curso politico romano, que dica alavez prencipiaba en as idus de marzo -15 de marzo-, adebantando a elección d'os cónsuls a las kalendae de chinero -1 de chinero-. A calendata d'a elección d'os cónsuls varió en diferents momentos d'a Republica romana estando en abril, mayo, pero más que más en marzo, coincidindo con l'arribada d'o buen tiempo. A partir de l'anyo 153 aC ista elección s'alinió en l'1 de chinero con o prencipio de l'anyo civil, lo que se mantenió dica a fin de l'uso d'ista institución politica.
  
  Manimenos, se considera que l'anyo civil romano ya prencipiaba l'1 de chinero dende, seguntes a tradición, zaguerías d'o sieglo VIII aC, quan o rei Numa Pompilio lo heba estableixiu.
  
  Cudición monetaria 
  
  Sekaisa fació as suyas primeras cudicions entre os anyos 170 y 154 aC, ases, unidatz de bronze y divisors. Cudindo tamién denarios d'archent pa bosar os tributos de Roma.
  
  Cudió moneda d'archent y bronze mientres o sieglo II y dimpués primerías d'o sieglo I aC, emplegando en a suya leyenda o suyo nombre en celtiberico, Sekaisa. Pero por as pocas emisions d'archent, s'entiende que l'archent no se i cudió guaire u que dimpués se fundió.
  
  As suyas cudicions se repartioron entre seis emisions diferents. O bronze se cudió en todas ellas, l'archent nomás en a segunda y a tercera emisión.
  
  En a primera y segunda emisión (Segeda I) emplegoron os disenyos d'una cabeza de lupo en l'anverso y un chinete y un au en o reverso.
  
  Posteriorment, en l'anverso, pa todas as valors se fació servir o disenyo d'un busto varonil, con u sin barba, con a posibilidat d'estar acompanyau d'un simbolo. En o reverso s'emplegó o disenyo d'un chinete con diferents atributos, siga una lanza, un au u una palma en as valors más altas; un caballo pa la metat y o sexto; y meyo pegaso y chabalín pa os tercios.
  
  A emisión tercera y sexta estioron as más amplas y as que se dispersoron, arribando enta as zonas meneras d'Ulterior y a Beturia, relacionau posiblement con o movimiento de chent norte-sud d'o sieglo II aC u de l'actividat militar.
  
  O maximo en a cudición se produció en a metat d'o sieglo II aC, cudindo a segunda y tercera emisión, coincidindo con una crisi en Celtiberia, o taller podría haber cudiu moneda pa bosar os tributos desichius por Roma a partir d'os pactos que teneban como en atros casos, como narra Apiano en o suyo libro Iber 45, 48 y 50, pa o pago d'os en auxilia belos baixo Vetilio, en o 146 aC en os momentos de plena guerra numantina.
  
  As atras emisions podrían estar pa uso local. A sexta emisión estió a más larga en o tiempo, 20–30 anyos, talment pa resolver a manca de numerarios. A cudición en o segundo puesto (Durón de Belmonte de Gracián) con o mesmo nombre, mos indica una pervivencia politica y d'habitants de l'anterior.
  
  Bibliografía 
  Historia de España, dirigida por M. Pidal, Ed. Espasa Calpe, Madrid, 1960-1982, Tomo I, vol II y III. Tomo II, vol. I y II
  Protohistoria de la Península Ibérica, Barcelona, 2001.
  
  Marqués, N F (2018). Un anyo en la antigua Roma: la vida cotidiana de los romanos a través de su calendario. Espasa.
  
  Referencias
  
  Vinclos externos 
  
    geografia-de-ptolomeo
    Atlas del Imperio romano
    Un santuario celtíbero en la comarca de Calatayud Noticia publicada en o diario Heraldo de Aragón
    Sitio web del yacimiento de Segeda
    Fundación Segeda
    Segeda, la ciudad celtíbera que cambió el calendario.
    "El santuario de Segeda: una construcción única", articlo publicau en "Heraldo de Aragón", 11 de noviembre de 2009
    "Las distintas orientaciones astronómicas del Santuario de Segeda lo convierten en un hallazgo único".
  
  Ciudaz celtiberas en Aragón
  Ciudaz romanas en Aragón
  Mara
  Belmont de Gracián